Тед Хюз
Мъртва природа

Превод от английски: Александър Шурбанов, 1995

chitanka.info

Оголеният камък не е щедър

към вятъра. Той пази свойто нищо,

пропуска вятъра през пръстите си

и се преструва на умрял от недоимък —

безизразна гримаса върху сипаничаво

от морски кварц лице.

Мисли си, че не плаща наем, шири се

под слънчевата лятна равносметка,

а под дъжда проблясва с черна радост,

като че трупа лихви.

Снегът, и той не го тревожи много.

Бди, не пропуща нищо, отбелязва си

прелитането на планетите-мушици,

потрепванията на спящия пейзаж…

Той смята, че ще бъде тук до края,

не подозирайки за онзи, другия, синчеца,

който трепери, сякаш е заплашен

от смърт сред торфената лятна жега

и в жилите на който — твърде крехки

дори за нашето най-нежно име

на синьото — спи и набира сили

създателят на океана.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.